《谢黄子山贺得孙》
宋代·王炎

侵寻及颓龄，忧患催霜须。
是身如老木，枯枿生孙枝。
自念非逸少，屈指无七之。
日愿谷丰下，今见凤有儿。
安得寿乔松，及渠成立时。
追念十年事，欣戚更乘除。
瓜葛自延蔓，葭莩相因依。
赖此一雏生，两家释猜疑。
飞鹊绕屋鸣，织翠来华裾。
相视一粲然，英词出琼琚。
醴甘不醉人，汤饼浮银丝。
只欠解语花，遏云歌此词。
知公本惜饮，尝试覆一卮。
因之酹梅塘。骑鹄何时归。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。